घरमे वियाहक माहोल छल । शहनाईक रेकॉर्डेड धुन बाजि रहल छल । जिम्हरे देखू तिम्हरे हँसी-ठहक्काक स्वर उत्पन्न भ' रहल छल । रेशमा स्थिर मुर्ती जकाँ मेंहदीक विध पूरा करबा रहल छली । सखी सब ओकरा चारू कातसँ मधुमाँछीक छत्ता जकाँ घेरने छल । चारि टा एक्सपर्ट हुनरबाज सखी ओकर दुनू हाथमे मेंहदीक डिजाइन बनाबैमे व्यस्त छल । तखने एकटा सखि चौल करैत पुछलकै-"एँ गै पहुनक नाममे की लिखियौ जानू, डार्लिंग या स्वीटीपाइ ? "
"किछु नै । पूरा नाम लिख दहीं अर्णव" रेशमा उदासे स्वरमे कहलकै ।
 "मुदा तोहर मिस्टरक नाम त' आलोक छौ ने ! "सखि आश्चर्यसँ आँखि पैघ करैत पुछलक ।
 "हँ मुदा प्रेम त' हम अर्णवसँ केलियै । मजबूरी आ दबावमे ई वियाह क' लेबै तकर मने ई त नै छै जे हमर मिस्टर राइटक नाम चेन्ज भ' जेतै । "
रेशमाक जबाब सुनि सखि सबकेँ किछु नै फुरा रहल छलै जे मजबूरीमे लेल एतेक पैघ फैसलाक परिणाम कतेक दिन धरि मर्यादाक पालन क' सकतै ! दाम्पत्य जीवनमे ई कतेक दिन धरि अमृत घोरबाक काज करैत रहतै ! 